
ACORD 234/2007, DE 25 DE JULIOL DE 2007, DEL PLE DEL CONSELL DE L’AUDIOVISUAL DE CATALUNYA

Expedient núm. 16/2007-S TELEVISIÓ DE MATARÓ (Col·lectiu de Mitjans Audiovisuals de Mataró). Incoació expedient sancionador 

Antecedents

1. L’1 de desembre de 2006, l’Ajuntament de Mataró, va trametre al Consell de l’Audiovisual de Catalunya via fax una sol·licitud d’autorització provisional per emetre per televisió i ràdio la campanya “Mataró millora”. En la sol·licitud s’hi feia constar que estava previst que la campanya s’emetés de l’11 al 30 de desembre de 2006 a Televisió de Mataró i Mataró Ràdio.

La Comissió de continguts va acordar elevar a la sessió del Ple de 13 de desembre de 2006 una proposta de denegació de la sol·licitud, per considerar que el contingut de la campanya no s’adequava al que estableix la normativa vigent sobre publicitat institucional.

2. En el Ple del Consell de 13 de desembre de 2006, es van adoptar els Acords  337/2006 i 338/2006 pels quals es denegava la sol·licitud d’autorització per emetre per televisió i ràdio la campanya “Mataró millora”, de l’Ajuntament de Mataró.  Consta en aquest Consell l’oportuna notificació practicada a l’Ajuntament de Mataró el 18 de desembre de 2006.

3. La Comissió de Continguts del 10 de maig de 2007 decideix sol·licitar a Televisió de Mataró i Mataró Ràdio informació sobre les emissions de la campanya institucional. El 31 de maig de 2007, es va presentar un escrit que signa el senyor Jaume Puig, director de Televisió de Mataró (número de registre d’entrada 1028/2007) en el qual afirma que Televisió de Mataró  va emetre l’anunci “Mataró millora” entre l’11 i el 21 de desembre de 2006, fent un total de 24 passis. Al·lega també que «en l’escrit de sol·licitud que l’Ajuntament de Mataró va trametre al Consell ja es feia constar que la campanya s’iniciaria el dia 11 de desembre, data en la qual van començar l’emissió». Així mateix manifesta que «quan el dia 21 de desembre el mateix Ajuntament va comunicar que aturessin la campanya, varen fer-ho “immediatament”».

4. Arran la informació tramesa, l’Àrea de continguts d’aquest Consell va emetre un informe sobre l’emissió de la campanya institucional “Mataró millora”, en el qual es determinava que «Televisió de Mataró ha emès la campanya institucional “Mataró millora” sense autorització prèvia entre l’11 i el 21 de desembre de 2006, efectuant un total de 24 passis».
5. Atès que aquests fets podrien vulnerar l’obligació prevista a l’apartat 1 de l’article 109 de la Llei 22/2005, de 29 de desembre, de la comunicació audiovisual de Catalunya (en endavant, LCA), el Consell de l’Audiovisual de Catalunya, mitjançant l’Acord 204/2007 d’11 d’abril, va decidir obrir un període d’informació prèvia a fi de donar audiència al prestador de serveis de televisió local Televisió de Mataró, nom comercial de la societat mercantil Col·lectiu de Mitjans Audiovisuals de Mataró, com a part interessada, per tal que  en el termini màxim de cinc dies a comptar des del dia següent a la recepció de la notificació de l’Acord, formulés les  manifestacions que considerés oportunes, de conformitat amb el que disposa l’article 34.2 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, 28 de febrer.

6. El 12 de juliol de 2007 ha tingut entrada en aquest Consell un escrit que signa el senyor Jaume Puig Roure, actuant en nom i representació de Televisió de Mataró, en el qual s’al·lega, entre d’altres, que «sempre han actuat de bona fe i seguint les indicacions de l’Ajuntament de Mataró»; i que «el propi Ajuntament els ha disculpat de qualsevol responsabilitat en aquest cas».  En aquest últim sentit adjunta una carta de l’Ajuntament de Mataró que, en síntesi, assenyala que «immediatament que vam rebre la notificació del Consell que denegava l’autorització per l’emissió de l’espot “Mataró millora” vam enviar un correu electrònic a Televisió de Mataró a fi que deixessin d’emetre».

Fonaments 

1. El Títol VI, capítol V, secció segona de la LCA regula les que anomena com «altres formes de publicitat». En concret, l’apartat 1 de l’article 109, disposa que la publicitat institucional per ràdio i televisió que emetin les administracions públiques de Catalunya, és subjecta al que estableix la legislació de la publicitat institucional.

D’altra banda, l’apartat 3 del mateix article estableix que la publicitat institucional en els mitjans audiovisuals resta subjecta a l’autorització prèvia del Consell de l’Audiovisual de Catalunya a l’efecte de verificar el compliment dels requisits de la publicitat institucional.

2. La lletra j de l’article 10 de la Llei 2/2000, de 4 de maig, del Consell de l'Audiovisual de Catalunya, estableix com a funció d’aquest Consell la de vetllar pel compliment de la legislació sobre publicitat en tot allò relatiu als continguts i les modalitats de les emissions publicitàries, inclosos el patrocini i la televenda. D’altra banda, l’article 107.2 de la LCA, disposa que el Consell de l’Audiovisual de Catalunya ha de vetllar perquè la diversificació de formes de publicitat no posi en perill l’aplicació del règim jurídic general al qual resten sotmeses. 

A banda d’això, la mateixa norma legal atribueix a aquest Consell l’exercici de la potestat sancionadora, d’acord amb el règim d’infraccions i de sancions que la mateixa Llei estableix. En aquest sentit, la lletra e de l’article 133 tipifica com a infracció greu «l’incompliment de les obligacions que en matèria de publicitat, patrocini i televenda corresponen als prestadors de serveis de comunicació audiovisual, d’acord amb el que estableix aquesta llei [...]».

En relació amb les al·legacions que formula l’interessat, s’ha de palesar que el fet que la publicitat institucional resti subjecta a l’autorització prèvia  d’aquest Consell obliga als prestadors de serveis de comunicació audiovisuals a verificar que la publicitat que emeten compleix tots els requisits legals, doncs, altrament estarien incomplint les obligacions que els imposa  la LCA.

3. La lletra g de l’article 10 de la Llei 2/2000, de 4 de maig, del Consell de l’Audiovisual de Catalunya, estableix també, com una de les funcions del Consell la d’«incoar i resoldre, en l’àmbit de les seves competències, els corresponents procediments sancionadors per les infraccions de la legislació relativa a audiovisuals i publicitat».
DE CONFORMITAT amb el que disposa l’article 129 de la LCA, i els articles 3 bis, la lletra g de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya, així com l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer;

El Ple del Consell de l'Audiovisual de Catalunya, ha adoptat els següents,

ACORDS

1. Desestimar les al·legacions que va presentar el senyor Jaume Puig Roure, actuant en nom i representació de Televisió de Mataró, nom comercial de la societat mercantil Col·lectiu de Mitjans Audiovisuals de Mataró, de conformitat amb el que es desprèn dels fonaments del present Acord.

2. Incoar un procediment sancionador al prestador de serveis de televisió local Televisió de Mataró, nom comercial de la societat mercantil Col·lectiu de Mitjans Audiovisuals de Mataró, per l’emissió de la campanya institucional “Mataró millora” sense comptar, en el moment de l’emissió, amb la preceptiva autorització del Consell de l’Audiovisual de Catalunya, fet susceptible de vulnerar l’obligació prevista a l’apartat 1 de l’article 109 LCA.

3. Nomenar instructora d’aquest procediment a la senyora Anna Isabel Casasnovas Rasal, funcionària adscrita a l’àrea jurídica del Consell de l’Audiovisual de Catalunya.

4. Fer avinent que podran acordar-se, en qualsevol moment de la tramitació d’aquest procediment, les mesures de caràcter provisional que s’escaiguin per assegurar l’eficàcia de la resolució que pugui recaure.

5.  Notificar aquests acords al prestador de serveis de televisió local Televisió de Mataró, nom comercial de la societat mercantil Col·lectiu de Mitjans Audiovisuals de Mataró. 

Barcelona, 25 de juliol de 2007

Josep M. Carbonell i Abelló                             Dolors Comas d’Argemir i Cendra

President                                                         Consellera secretària

